Sag anlagt den 28. september 2021 — Europa-Kommissionen mod Republikken Polen

(Sag C-602/21)

(2021/C 490/25)

Processprog: polsk

Parter

Sagsøger: Europa-Kommissionen (ved D. Milanowska og M. Noll-Ehlers, som befuldmægtigede)

Sagsøgt: Republikken Polen

Sagsøgerens påstande

— Det fastslås, at Republikken Polen 1) har tilsidesat sine forpligtelser i henhold til artikel 8, stk. 1 og 2, i Europa-Parlamentets og Rådets direktiv 2002/49/EF af 25. juni 2002 om vurdering og styring af ekstern støj, idet den har krævet udarbejdelse af handlingsplaner for områder, hvori grænseværdierne for larm ikke er overskredet, indtil den 18. juli 2024 (1) 2) har tilsidesat sine forpligtelser i henhold til bilag V, nr. 1), syvende og niende led, i direktiv 2002/49, idet den har undladt at kræve, at handlingsplanerne rummer referater af de offentlige høringer, der arrangeres i henhold til dette direktivs artikel 8, stk. 7, og de foranstaltninger, som de kompetente myndigheder agter at træffe i de følgende fem år til beskyttelse af rolige områder. 3) har tilsidesat sine forpligtelser i henhold til artikel 8, stk. 2, i direktiv 2002/49, idet den har undladt at udarbejde handlingsplaner for 20 større jernbaner, der er anført i bilag A.3 til stævningen. 4) har tilsidesat sine forpligtelser i henhold til artikel 8, stk. 2, i direktiv 2002/49, idet den har undladt at udarbejde handlingsplaner for 290 større veje, der er anført i bilag A.4 til stævningen, og 5) har tilsidesat sine forpligtelser i henhold til artikel 10, stk. 2, i direktiv 2002/49, sammenholdt med bilag VI dertil, idet den har undladt at fremlægge resuméer af handlingsplaner for 20 større jernbaner, der er anført i bilag A.3 til stævningen, og 290 større veje, der er anført i bilag A.4 til stævningen

— Republikken Polen tilpligtes at betale sagsomkostningerne.

Søgsmålsgrunde og væsentligste argumenter

Med det første klagepunkt har Kommissionen gjort gældende, at kravet om at udarbejde handlingsplaner indtil den 18. juli 2024 for områder, hvori grænseværdierne for larm ikke er overskredet, ikke sikrer disse områder en passende beskyttelse og fører til, at Republikken Polen ikke har opfyldt forpligtelsen om at udarbejde aktionsplaner, hvormed støjproblemer, støjvirkninger og støjreduktion reguleres på dens område, hvilket er i strid med artikel 8, stk. 1 og 2, i direktiv 2002/49. Formålet med direktivet om at undgå skadelige virkninger, der skyldes eksponering for ekstern støj, og at forebygge dem samt at opretholde støjmiljøets kvalitet, kan kun nås, hvis der også udarbejdes handlingsplaner for områder, hvor grænseværdierne for larm ikke overskrides.

Med det andet klagepunkt har Kommissionen gjort gældende, at polsk lovgivning ikke sikrer, at miljøbeskyttelsesprogrammet også vedrører foranstaltninger, der har opretholdelse af rolige områder til formål, således som det er foreskrevet ved direktiv 2002/49. Polsk lovgivning opfylder ikke dette krav. Derudover kræves det ikke i polsk lovgivning, at referater af de offentlige høringer, der arrangeres i henhold til dette direktivs artikel 8, stk. 7, skal fremlægges som en nødvendig bestanddel af handlingsplanerne. Miljølovens artikel 119a, stk. 5, forpligter alene den kompetente formand for det pågældende Voivod-skab til at sørge for, at offentligheden høres i henhold til de relevante bestemmelser. Der er dog ingen retlig forpligtelse til at tage hensyn til referaterne af de offentlige høringer i handlingsplanerne.

Med det tredje klagepunkt har Kommissionen gjort gældende, at Polen har undladt at udarbejde handlingsplaner for 20 større jernbaner, som Polen tidligere har meddelt Kommissionen er sådanne større jernbaner; derfor har Polen tilsidesat artikel 8, stk. 2, i direktiv 2002/49.

Med det fjerde klagepunkt har Kommissionen gjort gældende, at Polen har undladt at udarbejde handlingsplaner for 290 større veje, som Polen tidligere har meddelt Kommissionen er sådanne større veje; derfor har Polen tilsidesat artikel 8, stk. 2, i direktiv 2002/49,

Med det femte klagepunkt har Kommissionen gjort gældende, at Kommissionen har undladt at fremlægge resuméer af handlingsplaner for 20 større jernbaner og 290 større veje; dette udgør en tilsidesættelse af artikel 10 i direktiv 2002/49.

(1) EUT 2002, L 189, s. 12.